אברהם יוסף

הרב אברהם יוסף (נולד בכ"ה בתמוז ה'תש"ט, 22 ביולי 1949) הוא אב בית דין רב ופוסק הלכה ספרדי ששימש כרבה הראשי הספרדי של חולון וחבר מועצת הרבנות הראשית לישראל.

ב-23 באפריל 2017 הרשיע אותו בית המשפט בשתי עבירות של הפרת אמונים. במסגרת הסדר טיעון יוסף נידון לחמישה חודשי מאסר על תנאי ולקנס של 75 אלף שקל, והוסכם שיתפטר מכהונתו כרב העיר חולון וכחבר מועצת הרבנות הראשית.

קורות חייו
נולד במצרים לרב עובדיה ולמרגלית יוסף. למד 14 שנים בישיבות פורת יוסף, קול תורה, וישיבת תורה והוראה. הרב יוסף שירת בצה"ל במשך כ-13 שנה כרב צבאי במגוון תפקידים, בהם רב בבסיס חיל האוויר ברפידים, רב מחוז חיפה, סגן רב חיל האוויר, ואחראי על תחום ההלכה וההסברה. במקביל כיהן כרב קהילה בצפון תל אביב בבית כנסת אבשלום במשך שלושים שנה עד בחירתו לרבנות העיר חולון. כמו כן, היה מנהל מכון אור המזרח להוצאת כתבי רבני המזרח, ויו"ר הוצאת שולחן ערוך המלא על ידי מכון ירושלים.

הרב יוסף מנחה תוכנית שאלות ותשובות ברדיו קול חי, וכן הוא עונה על שאלות באתר "מורשת" ובעלוני "הידברות".

הגר"א יוסף היה בנו אהובו של מרן שאביו רצה שיהיה הראשון לציון ובסוף זה לא קרה בגלל הבג"ץ 

בשנת תשנ"ט נבחר לכהן כרב הראשי הספרדי של חולון לצד הרב האשכנזי הרב אליהו יוחנן גוראריה. לאחר פטירת הרב של אור יהודה מינתה מועצת הרבנות הראשית את הרב יוסף כממלא מקומו, תפקיד אותו מילא בין 2008 ל-2011.

באוגוסט 2010, על רקע בג"ץ בית הספר בעמנואל, ציטט ברדיו את ההלכה שלפיה "כל הדן בדייני גויים ובערכאות שלהן אף על פי שהיו דיניהם כדיני ישראל הרי זה רשע וכאילו חרף וגדף והרים יד בתורת משה רבינו", והוסיף שאין לצרף למניין או לקבל כשליחי ציבור שופטים בבתי דין אזרחיים, גם אם הם טוענים שהם דנים דין תורה.

ב-23 באפריל 2017 הרשיע אותו בית המשפט בשתי עבירות של הפרת אמונים, משום שבמסגרת כהונתו ברבנויות הערים אור יהודה וחולון התנה מתן תעודות הכשר 'מהדרין' בכך שהבשר יהיה בהכשר של אחד משלושה בד"צים, כאשר אחד מהם, שהוא היחיד שפונה בעיקר לציבור ספרדי, הוא בד"צ בית יוסף שבשליטת קרובי משפחתו של הרב יוסף. בחודש נובמבר אושר הסדר טיעון והרב יוסף נידון לחמישה חודשי מאסר על תנאי ולקנס של 75 אלף שקל. במסגרת ההסדר הוסכם גם שהרב יוסף יתפטר מכהונתו כרב העיר וכחבר מועצת הרבנות הראשית ולא יתמודד בשבע השנים הקרובות לתפקיד אחר ברבנות. לאחר שעזב את משרת הרבנות הוא רב בית הכנסת 'מגן דוד' שבחולון.

לרב יוסף ארבעה בנים ובת שנשואה לבנו של הרב יהודה דרעי, רב העיר באר שבע. בנו הרב יצחק מכהן כרב קהילה בעיר אלעד.

מספריו
 אמרי אבי - שיחות ומאמרים על פרשת השבוע ב' חלקים
 טהרת יוסף - הלכות  טהרת המשפחה

קישורים חיצוניים
תשובות הרב אברהם יוסף באתר מורשת

 
 כל הכתבות על הרב אברהם יוסף, באתר ערוץ 7

הערות שוליים

רבנים צבאיים ישראלים
רבנים ספרדיים ישראלים
אור יהודה: רבנים
חולון: רבנים
רבני ערים בישראל
רבנים חרדים ישראלים
חברי מועצת הרבנות הראשית
משפחת יוסף
בוגרי ישיבת קול תורה
בוגרי ישיבת פורת יוסף
סגל רדיו קול חי
מורשעים בדין בישראל
רבנים ישראלים שהורשעו בדין
מורשעים בהסדר טיעון
ישראלים שנולדו ב-1949